MINISTRI MÄÄRUS

EELNÕU

Soolise ebakõla kohta otsuse tegemise tingimused ja kord

13.06.2025 nr

Määrus kehtestatakse tervishoiuteenuste korraldamise seaduse § 56 lõike 1 punkti 12 alusel.

§ 1. Reguleerimis- ja kohaldamisala

(1) Määrusega kehtestatakse perekonnaseisutoimingute seaduse § 491 lõikes 1 nimetatud arstliku ekspertiisikomisjoni poolt soolise ebakõla kohta otsuse tegemise tingimused ja kord.

(2) Arstliku ekspertiisikomisjoni otsus on aluseks isiku soo andmete muutmiseks rahvastikuregistris.

§ 2. Avalduse esitamine

Soolise ebakõla kohta arstliku ekspertiisikomisjoni otsuse taotlemiseks esitab isik sellekohase avalduse tervishoiuteenuste korraldamise seaduse § 56 lõike 1 punkti 12 alusel valdkonna eest vastutava ministri poolt moodustatud arstlikule ekspertiisikomisjonile.

§ 3. Soolise ebakõla tuvastamine

(1) Arstlik ekspertiisikomisjon lähtub soolise ebakõla tuvastamisel alljärgnevate tingimuste esinemisest:  
1) püsiva soolise ebakõla esinemine anamneesis vähemalt kaks aastat enne otsuse tegemist;

2) psühhiaatri hinnang, mis välistab soolise ebakõla tingituse psüühikahäirest.

(2) Soolise ebakõla tuvastamise järgselt võib alustada hormoonravi.

(3) Soo kirurgiline korrigeerimine on lubatud sotsiaalse adaptatsiooni korral ühe aasta möödudes soolise ebakõla seisundi tuvastamisest.

(4) Soo kirurgiline korrigeerimine ei ole kohustuslik.

Ettepanek asendada (2), (3) ja (4) alljärgnevalt:

(2) Arstliku ekspertiisikomisjoni poolt soolise ebakõla tuvastamise järgselt võib soovi korral alustada soolist üleminekut toetavatele tegevustele (sotsiaalne, psühholoogiline, käitumuslik) lisaks ka soolist üleminekut abistava meditsiinilise (sh hormoonravi ja kirurgiline ravi) sekkumisega.

-----------------

Ettepanek põhineb Maailma Terviseorganisatsiooni seisukohal soolist üleminekut toetava tervishoiu sisu kohta (https://www.who.int/standards/classifications/frequently-asked-questions/gender-incongruence-and-transgender-health-in-the-icd), määruse sõnastus võiks seda seisukohta hõlmata/kajastada:

### *"What is gender-affirmative health care?*

*Gender-affirmative health care can include any single or combination of a number of social, psychological, behavioural or medical (including hormonal treatment or surgery) interventions designed to support and affirm an individual’s gender identity."*

Meditsiiniline sekkumine omakorda põhineks siis vastaval ajahetkel olemasolevale tõenduspõhisusele, nagu toimub ka muudes meditsiini valdkondades.

§ 4. Arstliku ekspertiisikomisjoni otsus

(1) Arstlik ekspertiisikomisjon teeb otsuse isiku seisundi kohta, kui komisjon on tuvastanud püsiva soolise ebakõla.

Ettepanek: see lause ringi sõnastada, kuna arstlik ekspertiiikomisjon teeb ka siis otsuse, kui püsivat soolist ebakõla ei ole pöördujal võimalik tuvastada.

(2) Soo andmete muutmise taotlejale antakse arstliku ekspertiisikomisjoni otsus soo andmete muutmiseks vähemalt kahe aasta möödumisel ravi alustamisest sooliseks üleminekuks.

Ettepanek muuta (2) järgnevalt:

(2) Soo andmete muutmise taotlejale antakse arstliku ekspertiisikomisjoni otsus soo andmete muutmiseks vähemalt kahe aasta möödumisel soolise ebakõla tuvastamisest, ekspertiisikomisjonile jääb õigus igal üksikul juhul otsustada vastavalt isiku seisundile teistsugune ajaline intervall.

--------------

Ettepanek põhineb soovahetuse AEK senisel kogemusel, et vahel on pöördujad vanemas eas (40-60+ aastased) ning aastakümnete jooksul selgelt kujunenud küpse identiteediga inimesed, kes pole lihtsalt varasemalt pöörduda otsustanud. Sellisel juhul pole see kaheaastane periood põhjendatud. Teisalt on pöördujate seas neid isikuid, kellel on soolise ebakõla tuvastamine ja ravi alustamine toimunud varasemalt mõnes teises riigis ning nad soovivad Eestis samuti soolist ebakõla tuvastada. Sellisel juhul saab aluseks võtta vastava riigi varasema dokumentatsiooni.

§ 5. Sünnisoo ennistamine

Sotsiaalse desadaptsiooni korral võib isik, kelle soo andmed on muudetud, esitada arstlikule ekspertiisikomisjonile kirjaliku avalduse sünnisoo ennistamise otsustamiseks.

§ 6. Määruse jõustumine

Määrus jõustub 1. septembril 2025. a.

(allkirjastatud digitaalselt) Karmen Joller sotsiaalminister

(allkirjastatud digitaalselt) Maarjo Mändmaa kantsler